Алеся Ўнукоўская

**Але́ся Ўнуко́ўская** — беларуская хрысьціянская сьпявачка.

Выпусьціла 2 альбомы «Не разьбіцца» (2012) і «Песьні пакланеньня і праслаўленьня» (2015). Яе песьні, у тым ліку найбольш славутая «Зоркі далёка», увайшлі ў нізку складанак «Беларускі хрысьціянскі гіт» 1—5 і 7-га выданьняў у 2009—2010 і 2014 гадох. У 2011 годзе песьня «Я ехала дамоў» трапіла ў пазаконкурсную 30-ку песьняў складанкі «Шосты Прэм’ер Тузін».

## Жыцьцяпіс
У 2008 годзе песьня «Зоркі далёка» Алесі Ўнукоўскай увайшла ў 1-ю складанку «Беларускі хрысьціянскі гіт» сярод 21-й песьні, якую адабралі зь ліку больш як 1000 сьпеваў. Пагатоў, Унукоўская ўвайшла ў 4-ку найбольш упадабаных выканаўцаў паводле ратацыі ў 10 хрысьціянскіх фокус-групах, у тым ліку праваслаўнай і каталіцкай, грэка-каталіцкай, баптысцкай і поўнаэвангельскай. У 2009 году яе песьня «Клічаш ты» выйшла ў складанцы «Беларускі хрысьціянскі гіт-2: гіты праслаўленьня». Яшчэ адна песьня ўвайшла ў «Беларускі хрысьціянскі гіт-3: Хрыстос нарадзіўся», які таксама выпусьцілі ў 2009 годзе. 29 чэрвеня 2009 году «Беларуская музычная альтэрнатыва» прадставіла ў Чырвоным касьцёле Менску кружэлку «З крывіцкай сям’і» на вершы Натальлі Арсеньневай, у склад якой увайшла апрацоўка песьні ў выкананьні Алесі Ўнукоўскай. 19 верасьня 2009 году ўзяла ўдзел у эвангелізацыйным канцэрце на плошчы Незалежнасьці ў Менску. 2 ліпеня 2010 году выступіла на «Будслаўскім фэсьце» (Мядзельскі раён). У 2010 годзе песьня «Твая любоў зьнішчае страх» Алесі Ўнукоўскай трапіла ў велікодны «Беларускі хрысьціянскі гіт-4: Хрыстос уваскрос». Таксама ў 2010 годзе выйшла складанка «Беларускі хрысьціянскі гіт-5: Бардаўскі хрысьціянскі гіт», якая ўлучыла песьню Ўнукоўскай. У 2011 годзе яе песьня «Я ехала дамоў» трапіла ў пазаконкурсную 30-ку песьняў складанкі «Шосты Прэм’ер Тузін».

У сьнежні 2012 году прадставіла сваю кружэлку «Не разьбіцца» падчас фэсту «Цуд на Каляды» ў менскім Палацы вэтэранаў. У папярэднім запісе альбому на баранавіцкай студыі «Селах» таксама ўзялі дзел клявішнік Паўлюк Рысь, бубнач Аляксандар Гурын і саксафаніст Вадзім Кулік. Сярод запрошаных музыкаў таксама далучыліся аранжыроўшчык Аляксандар Панін і сьпевакі Артур Мадатаў, Вольга Барок і Альбіна Калінкіна. Тэкст шэрагу песьняў альбому «Не разьбіцца» напісалі Аляксей Шэін і Марыя Савушкіна. У чэрвені 2014 году выйшла музычная складанка «Беларускі пілігрымскі гіт», якая ўлучала песьню Алесі Ўнукоўскай. Складанка стала 6-й у нізцы «Беларускі хрысьціянскі гіт», заснаванай у 2008 годзе. 29 чэрвеня Ўнукоўская выступіла ў Менску на прэзэнтацыі складанкі «Беларускі пілігрымскі гіт», выпушчанай пры падтрымцы кампаніі «Будзьма беларусамі». 27 сьнежня 2014 году ў Менску прадставілі складанку «Беларускі хрысьціянскі гіт-7» пад прысьвячэньнем «Люблю Беларусь», у склад якой увайшла песьня Ўнукоўскай. У 2014 годзе яе песьня «Зоркі далёка» стала афіцыйным гімнам Сустрэчы моладзі Львоўскай дыяцэзіі Ўкраіны. 21 жніўня 2015 году выпусьціла альбом «Песьні пакланеньня і праслаўленьня». У склад альбому сярод іншага ўвайшлі хрысьціянскія гіты, якія выконваліся ў каталіцкіх і пратэстанцкіх цэрквах ды займелі польскі, расейскі і ўкраінскі пераклады для хрысьціянаў адпаведных краінаў.

## Крытыка
У студзені 2013 году музычны крытык Вітаўт Мартыненка ў часопісе «Бярозка» заўважыў наконт альбому Алесі Ўнукоўскай «Не разьбіцца», што «выразна тут паўплывала на ейную творчасьць і так званая "эпоха рок-н-ролу"». Песьню «Гэй, everybody!» Мартыненка нарок  «велікодным вальсам» і адзначыў, што «ўдалося стварыць эмацыйна цёплы, канцэптуальны альбом, выразна акцэнтаваны гук якога чапляе ўжо зь першай песьні», якой была «Толькі
Бог, толькі ты». Таксама Вітаўт Мартыненка падкрэсьліў: «альбом вытрыманы ў клясычнай традыцыі Дабравесьця. Аўтарка ня толькі прапагандуе пастуляты хрысьціянскай веры, але і акцэнтуе ўвагу на сьветлых баках жыцьця, тым самым дапамагаючы людзям, надта засяроджаным на адваротным. Па сутнасьці, прымаўку «што ні робіцца, да лепшага» Алеся Ўнукоўская па-свойму — мякка і пяшчотна — разгортвае ў песьнях: «Я ехала дамоў», «Мой доўгі шлях», «Кліч», «Нябёсы», «А я свабодны», «Золатка», «Смакоўніца» ды іншых. Найбольш знакамітая зь песень, бадай, «Зоркі далёка», якая стала культавай і часта выконваецца вернікамі ў касьцёльных песьнясьпевах». 24 студзеня 2015 году аглядальніца парталу «Крыніца.інфо» Вольга Севярынец вызначыла ў якасьці хрысьціянскіх гітоў 3 песьні Ўнукоўскай — «Весяліся і пляскай у далоні», «Ты Госпад мой» і «Зоркі далёка».

## Сям'я
На студзень 2015 году Алеся Ўнукоўская была матуляй 3-х сыноў.

## Крыніцы

## Вонкавыя спасылкі
* 
** Альбом «Песьні пакланеньня і праслаўленьня»
* 

Катэгорыя:Беларускія сьпявачкі
Катэгорыя:Хрысьціянскія выканаўцы